
PANEVĖŽIO RAJONO SAVIVALDYBĖS TARYBA

SPRENDIMAS
[bookmark: _Hlk235020198]DĖL PANEVĖŽIO RAJONO SAVIVALDYBĖS MERO FONDO SUDARYMO, NAUDOJIMO IR ATSISKAITYMO TVARKOS APRAŠO PATVIRTINIMO

2026 m. rugpjūčio 27 d. Nr. T-
Panevėžys

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, 
16 straipsnio 1 dalimi, 25 straipsnio 7 dalimi, 27 straipsnio 2 dalies 19 punktu, Panevėžio rajono savivaldybės taryba nusprendžia: 
1.	Patvirtinti Panevėžio rajono savivaldybės mero fondo sudarymo, naudojimo ir atsiskaitymo tvarkos aprašą (pridedama).
2.	Pripažinti netekusiu galios Panevėžio rajono savivaldybės tarybos 2016 m. vasario 18 d. sprendimą Nr. T-19 „Dėl Savivaldybės mero fondo sudarymo, naudojimo ir atsiskaitymo tvarkos aprašo patvirtinimo“. 
3.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.panrs.lt.


























Šarūnė Karalevičienė
2026-08-03

PATVIRTINTA
Panevėžio rajono savivaldybės  tarybos
2026 m. rugpjūčio 27 d. sprendimu Nr. T-

PANEVĖŽIO RAJONO SAVIVALDYBĖS MERO FONDO SUDARYMO, NAUDOJIMO IR ATSISKAITYMO TVARKOS APRAŠAS

I SKYRIUS
BENDROSIOS NUOSTATOS

1.	Panevėžio rajono savivaldybės mero fondo sudarymo, naudojimo ir atsiskaitymo tvarkos aprašas (toliau – Aprašas) reglamentuoja Panevėžio rajono savivaldybės (toliau – Savivaldybė) mero fondo sudarymą ir paskirtį, lėšas bei jų naudojimo, apskaitos, atsiskaitymo už išlaidas ir kontrolės procedūras.
2.	Aprašo tikslas – užtikrinti, kad Savivaldybės mero fondo lėšos būtų racionaliai planuojamos ir efektyviai bei ekonomiškai naudojamos.

II SKYRIUS
SAVIVALDYBĖS MERO FONDO SUDARYMAS, JO DYDIS IR SKYRIMAS

3.	Savivaldybės mero fondas sudaromas atstovavimo Savivaldybei (reprezentacinėms) Lietuvoje ir užsienyje išlaidoms finansuoti.
4.	Savivaldybės mero fondo dydis per mėnesį yra iki vieno Valstybės duomenų agentūros paskutiniojo paskelbto Lietuvos ūkio vidutinio mėnesinio darbo užmokesčio dydžio sumos.
5.	Savivaldybės mero fondo lėšos numatomos tvirtinant Savivaldybės biudžetą, nedidinant bendrų Savivaldybės reprezentacijai skirtų lėšų.

III SKYRIUS
SAVIVALDYBĖS MERO FONDO NAUDOJIMO TVARKA

6.	Savivaldybės mero fondo lėšas naudoja Savivaldybės meras.
7.	Savivaldybės mero fondo lėšos naudojamos Savivaldybės mero atstovavimo (reprezentacijos) reikmėms atstovaujant Savivaldybei Lietuvoje ir užsienyje.
8.	Savivaldybės mero fondo lėšos gali būti naudojamos šioms reprezentacinėms reikmėms:
8.1.	 asmenų, delegacijų, svečių ir juos lydinčių asmenų (įskaitant užsienio svečius, renginiuose dalyvaujančius kitų įstaigų atstovus, svečius iš Lietuvos) priėmimo Savivaldybėje ir užsienyje išlaidoms (išlaidoms transportui, nakvynei, maitinimui, vertėjams, gidams, gėlėms, suvenyrams, atminimo dovanoms, kitoms prekėms ir paslaugoms, kurios yra tiesiogiai susijusios su Savivaldybės mero atstovavimo Savivaldybei funkcijų vykdymu); 
8.2.	 užsienyje arba Lietuvoje rengiamų oficialių priėmimų, turinčių tiesioginį ryšį su Savivaldybės mero atstovavimo Savivaldybei funkcijų vykdymu, išlaidoms (priėmimų, kurie rengiami Savivaldybės mero sprendimu kokio nors asmens, delegacijos ar oficialių svečių garbei, taip pat įstatymų nustatytų atmintinų ir švenčių dienų, profesijų dienų, sutarčių pasirašymo, vizitų, valstybės ar Savivaldybės įstaigų jubiliejų progomis, kai šių priėmimų metu dalyvauja oficialūs svečiai ar delegacijos, organizavimo, patalpų, įrangos nuomos, kviečiamų autorių, atlikėjų, pranešėjų ir kitų asmenų teikiamų paslaugų, renginio aptarnavimo, apsaugos paslaugų, maisto produktų, visų rūšių gėrimų, kitų prekių ir paslaugų pirkimo išlaidoms);
8.3. darbo susitikimų išlaidoms (maisto produktų, visų rūšių gėrimų, kitų prekių, skirtų Savivaldybės atstovų susitikimams darbo klausimais aptarti, svarstyti, derinti su kitų savivaldybių, įstaigų, įmonių, organizacijų atstovais, pirkimo išlaidos);
8.4.  išlaidos, susijusios su dalyvavimu labdaros, kultūros, sporto ir kituose visuomeniniuose renginiuose (išlaidos dovanėlėms švenčių proga ikimokyklinių, mokymo, sveikatos apsaugos, vaikų, senelių, neįgaliųjų globos įstaigų auklėtiniams ir globotiniams, socialiai remtinoms šeimoms);
8.5.	išlaidoms atminimo dovanoms, suvenyrams, atvirukams, leidiniams ir kitoms prekėms ir paslaugoms, kurių įsigijimo tikslas – reprezentuoti Savivaldybę ar Lietuvą;
8.6.	oficialaus vizito raštu pakviesto Savivaldybės asmens sutuoktinio ar kito lydinčio šeimos nario, vizito metu atliekančio atitinkamas diplomatinio protokolo nustatytas funkcijas, vykimo į vizito vietą ir atgal visų rūšių transporto priemonėmis išlaidas.
9.	Atstovavimo Savivaldybei (reprezentacinėms) Lietuvoje ir užsienyje išlaidoms nepriskiriamos išlaidos, susijusios su politine reklama.
10.	Įsigyjant prekes ar paslaugas vadovaujamasi viešuosius pirkimus reglamentuojančių teisės aktų nuostatomis.

IV SKYRIUS
SAVIVALDYBĖS MERO FONDO LĖŠŲ APSKAITA, ATSISKAITYMAS UŽ IŠLAIDAS IR KONTROLĖ

11.	Savivaldybės mero fondo lėšų apskaitą tvarko Savivaldybės administracijos Apskaitos skyrius (toliau – Apskaitos skyrius).
12.	Iš Savivaldybės mero fondo lėšų įsigyjamų prekių ir paslaugų pirkimo dokumentai išrašomi Savivaldybės administracijos vardu ir tvarkomi teisės aktų nustatyta tvarka.
13.	Reprezentacijos reikmėms skirtos išlaidos apmokamos pagal pateiktus finansinės apskaitos dokumentus, atitinkančius Lietuvos Respublikos finansinės apskaitos įstatymo nustatytus reikalavimus, taikomus apskaitos dokumentams.
14.	Įvykus renginiui arba panaudojus Savivaldybės mero fondo lėšas reprezentacijai, Savivaldybės administracijos atsakingas skyrius arba specialistas, atsakingas už Savivaldybės mero fondo lėšų panaudojimą, parengia Savivaldybės mero fondo išlaidų nurašymo aktą (Aprašo priedas), kuriame išvardijami renginiai ar kitos su reprezentacija susijusios progos ir jiems organizuoti išleistos sumos, pagrįstos finansinės apskaitos dokumentais. Savivaldybės mero pasirašytas Mero fondo išlaidų nurašymo aktas kartu su išlaidas pateisinančiais dokumentais ne vėliau kaip iki kito mėnesio 10 dienos pateikiamas Apskaitos skyriui.
15.	Einamųjų metų ketvirtį nepanaudojus visų nustatyto dydžio lėšų, jas galima naudoti vėlesniais einamųjų metų ketvirčiais. 
16. Savivaldybės mero fondui skirti asignavimai naudojami pagal atskirą išlaidų sąmatą.
17.	Pasibaigus ketvirčiui Apskaitos skyrius sudaro Savivaldybės mero fondo lėšų naudojimo ataskaitą ir iki kito ketvirčio pirmo mėnesio 15 d. paskelbia Savivaldybės administracijos interneto svetainėje www.panrs.lt. Metinę Savivaldybės mero fondo lėšų panaudojimo ataskaitą rengia Apskaitos skyrius, ji yra sudedamoji Savivaldybės veiklos ataskaitos dalis ir skelbiama kartu su Savivaldybės metinių ataskaitų rinkiniu.
18.	Savivaldybės mero fondo lėšų panaudojimo kontrolę vykdo Savivaldybės kontrolės ir audito tarnyba, o einamąją finansų kontrolę – Apskaitos skyrius.

V SKYRIUS
BAIGIAMOSIOS NUOSTATOS

19.	Už Savivaldybės mero fondo lėšų panaudojimo teisėtumą Savivaldybės meras atsako teisės aktų nustatyta tvarka. 
20.	Aprašas gali būti pakeistas arba panaikintas Savivaldybės tarybos sprendimu. 
_____________________________



Panevėžio rajono savivaldybės mero
fondo sudarymo, naudojimo ir 

PANEVĖŽIO RAJONO SAVIVALDYBĖS ADMINISTRACIJOS
FINANSŲ SKYRIUS

Panevėžio rajono savivaldybės tarybai

SAVIVALDYBĖS TARYBOS SPRENDIMO DĖL PANEVĖŽIO RAJONO SAVIVALDYBĖS MERO FONDO SUDARYMO, NAUDOJIMO IR ATSISKAITYMO TVARKOS APRAŠO PATVIRTINIMO PROJEKTO AIŠKINAMASIS RAŠTAS

2026 m. rugpjūčio 3 d.
Panevėžys

1. Sprendimo projekto tikslai ir uždaviniai
Sprendimo projekto tikslas – patikslinti, atnaujinti Panevėžio rajono savivaldybės mero fondo lėšų naudojimo tvarkos aprašą, atsižvelgiant į teisės aktų (Lietuvos Respublikos Vyriausybės nutarimų, Lietuvos Respublikos finansų ministro įsakymų) nuostatų pakeitimus bei kitus pastebėjimus. Sprendimo projekto rengimą paskatino tai, kad Lietuvos Respublikos Vyriausybė 
2025 m. gruodžio 10 d. nutarimu Nr. 889 „Dėl Lietuvos Respublikos Vyriausybės 2002 m. birželio 17 d. nutarimo Nr. 919 „Dėl reprezentacinių išlaidų“ pripažinimo netekusiu galios“ nuo 2026 m. sausio 1 d. pripažino netekusiu galios Lietuvos Respublikos Vyriausybės 2002 m. birželio 17 d. nutarimą Nr. 919 „Dėl reprezentacinių išlaidų“ su visais pakeitimais ir papildymais. Lietuvos Respublikos finansų ministro 2025 m. gruodžio 18 d. įsakymu Nr. 1K-308 „Dėl Finansų ministro 2011 m. rugpjūčio 8 d. įsakymo Nr. 1K-265 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių taikymo“ pakeitimo“ pakeistos valstybės biudžeto ir savivaldybių biudžetų sudarymo ir vykdymo taisyklės, kuriose išlaidų straipsnyje 2.2.1.1.1.22 „Reprezentacinės išlaidos“ detalizuotas reprezentacinių išlaidų paaiškinimas.  
Lietuvos Respublikos vietos savivaldos įstatymo 25 straipsnio 7 dalis nustato, kad atstovavimo Lietuvoje ir užsienyje išlaidoms apmokėti skirto mero fondo dydis nustatomas nedidinant bendrų savivaldybės reprezentacijai skirtų lėšų ir priklauso nuo savivaldybės tarybos narių skaičiaus: savivaldybės taryba, kurioje yra 41 ir daugiau tarybos narių, gali skirti kas mėnesį iki trijų, savivaldybės taryba, kurioje yra 27–31 tarybos narys, – iki dviejų, kitos savivaldybės – iki vieno Valstybės duomenų agentūros skelbiamo paskutinio Lietuvos ūkio vidutinio mėnesinio darbo užmokesčio (toliau – VMDU) dydžio sumą. Taip pat numatoma, kad už Mero fondo lėšų panaudojimą atsakingas Apskaitos skyrius, kuris kas ketvirtį rengs panaudojimo ataskaitą ir ją viešins savivaldybės interneto svetainėje, o metinė lėšų naudojimo ataskaita bus teikiama Savivaldybės tarybai tvirti kaip sudedamoji Savivaldybės veiklos ataskaitos dalis. Savivaldybės veiklos ataskaita yra Savivaldybės metinio ataskaitų rinkinio dalis, kurio tvirtinimą reglamentuoja Lietuvos Respublikos vietos savivaldos įstatymas.
2. Siūlomos teisinio reguliavimo nuostatos ir laukiami rezultatai
Priėmus šį sprendimą, bus užtikrintas aiškus, skaidrus ir nuoseklus Savivaldybės mero fondo lėšų naudojimo reglamentavimas, sumažinta galimų interpretacijų ir nepagrįsto lėšų panaudojimo rizika ir sustiprinta interesų konfliktų prevencija.
3. Lėšų poreikis ir šaltiniai
Mero fondo lėšos įeina į bendrą Savivaldybės administracijos reprezentacinių išlaidų sumą, todėl papildomai lėšų skirti savivaldybės biudžete nereikia.
4. Kiti reikalingi pagrindimai, skaičiavimai ar paaiškinimai
[bookmark: part_dd51b85632984bf482a2481fdc52c0d4]Reikalingas sprendimo projekto antikorupcinis vertinimas.


Skyriaus vedėja                                                                                                    Šarūnė Karalevičienė

image1.png




oleObject1.bin

